
Cement kiegészítőanyagok fejlesztése hulladék Ytong por újrahasznosításával

A betonban kötőanyagaként felhasznált cement nagy mennyiségben gyártott termék. A cement félkész terméke a portlandcementklinker, ami az agyag és mészkő magas hőmérsékletű égetésével állítható elő. A portlandcementklinker gyártása jelentős CO2 kibocsátással jár (kb. 900 kg CO2/t). A keletkező környezetterhelő gázok mennyiség, valamint a gyártástechnológia energiaigénye csökkenthető különböző kiegészítőanyagok alkalmazásával. A szabványban engedélyezett kiegészítőanyagok (pl. pernye, granulált kohósalak) nagyrésze más iparágak mellékterméke, amelyek mennyisége a körforgásos gazdaságra való átállás miatt egyre csökken, ennél fogva fontos az új kiegészítőanyagok kutatása, különös tekintettel a hulladékanyagok (pl. Ytong por) hasznosításának vizsgálata.
A kutatásomban az Ytong por száraz és nedves közegű mechanokémiai aktiválását végeztem el különböző anyagú (ZrO2 és acél) őrlőtégely és őrlőtest alkalmazásával. A mechanokémiai aktiválás során bekövetkező szerkezeti változásokat röntgendiffrakcióval (XRD), termikus analízissel (TA) és pásztázó elektronmikroszkóppal (SEM) követtem nyomon, továbbá meghatároztam az aktivált minták fajlagos felületét. A puccolános reaktivitás jellemzésére megvizsgáltam az aktivált minták mészmegkötő képességét, illetve cement kiegészítőanyagként alkalmaztam habarcs próbatestek készítésénél. Meghatároztam az aktivált mintákat tartalmazó habarcs bedolgozhatóságát és a próbatestek 7 és 28 napos hajlító- és nyomószilárdságát.



